Line Barfod (EL), 2004-12-01:
Jeg må forstå hr. Hans Andersens svar sådan, at Venstre ikke har nogen bud på, hvordan man løser problemet for den store gruppe af pensionister, der har en lav indkomst, lige præcis dem, som Ældre Sagen peger på at man ikke løser problemet for med ældrechecken.
Så taler hr. Hans Andersen om, at pensionisterne ikke længere oplever, at tingene bliver dyrere.
Det tror jeg vil være svært at forstå for de mange pensionister, der ser, at priserne hele tiden stiger i bus og tog, og som har oplevet, at brugerbetalingen på aftenskoler osv. stiger.
Jeg har svært ved at tro, at de skulle synes, at det ikke bliver dyrere, men hr. Hans Andersen har måske en forklaring på, hvordan man oplever, at det ikke bliver dyrere, når priserne på bus og tog stiger så voldsomt og priserne på aftenskoler er steget osv.
Hvordan skal man sige, at det ikke er blevet dyrere?
Har Venstre en eller anden god forklaring eller magisk formel, som gør, at det ikke er dyrere?
Nu brugte hr. Hans Andersen Ældre Sagens høringssvar, men Ældre Sagen går jo netop ind og siger, at man ikke løser lavindkomstproblemet for pensionisterne, så man har ikke løst de problemer, der er.
Jeg er fuldstændig enig med Ældre Sagen i, at der er en række pensionister i det her land, som har en alt for lav indkomst, og det burde man jo tage fat i og løse.
Problemet med denne her regering er, at man med den ene hånd tager penge fra pensionisterne med højere brugerbetaling, som hr. Villy Søvndal var inde på, men også med tyveriet fra satspuljen, Den Sociale Pensionsfond osv., og med den anden hånd deler man så lidt ud igen som plaster på såret, og så håber man, at folk kun ser på det, de får, og ikke på alt det, der bliver taget fra dem.
Men når hr. Hans Andersen nu henviser til Ældre Sagen, har hr. Hans Andersen så et bud på, hvordan man skal løse det problem for lavindkomstgruppen, som Ældre Sagen jo netop peger på?
Enhedslisten kan støtte denne ændring af reglerne omkring supplerende pensionsydelse, ligesom vi har støttet de andre gange, man har lavet denne her såkaldte ældrecheck.
Det er ud fra, at vi konsekvent arbejder med princippet om, at vi støtter den mindste forbedring for folk med almindelige, små indkomster, og det er der jo tale om her.
Der er en række mennesker, som har meget få penge, som med det her forslag får lidt flere penge.
Som vi har været inde på flere gange under debatten, så er problemet jo, at vi har en regering, som med støtte fra Dansk Folkeparti tager en ordentlig klump fra folk med den ene hånd, og så deler de en lille smule ud med den anden hånd, og så håber de, at den lille smule, der bliver delt ud, ligesom kan blæses så meget op, at det skjuler alt det, de tager med den anden hånd.
Det, som mange ældre har oplevet, siden denne regering kom til magten, er, at priserne for bus og tog, som mange ældre jo er afhængige af, er steget.
Hvis de skal rundt, er det bus og tog, de skal med, og så betyder det meget i en lille økonomi, at priserne er steget så voldsomt, som de er under denne regering.
Regeringen satte også brugerbetalingen på aftenskoler meget op.
For mange ældre er det vigtigt at holde sig i gang og være ude sammen med andre mennesker, at kunne gå til aftenskoleundervisning – det kan være dans, det kan være forskellige former for motion, det kan være noget, der holder hjernen i gang, der er mange muligheder – men det bliver svært, når brugerbetalingen bliver hævet så kraftigt, som det er sket under denne regering.
Dertil kommer så oven i købet, at man hvert eneste år udhuler pensionen ved at tage penge fra det, der bliver kaldt for satspuljen, ved at man ikke regulerer pensionerne fuldt ud med den almindelige pris- og lønudvikling.
Man tager nogle penge, som så bliver givet til en række gode formål, fra nogle af de mennesker i dette land, der har allerallerfærrest penge, i stedet for at man tager pengene fra de rigeste.
Tilsvarende gælder for de penge, der kommer fra Den Sociale Pensionsfond.
Renterne af de mange milliarder, som de, der i dag er pensionister, var med til at indbetale, dengang de var på arbejdsmarkedet, går også lige ned i statskassen og er med til at give skattelettelser til nogle af de rigeste i dette land, i stedet for at de bruges til at forhøje pensionerne.
Under debatten med Dansk Folkepartis ordfører sagde Dansk Folkepartis ordfører – så vidt jeg nåede at skrive det ned – at Dansk Folkeparti gerne vil være med til at bestemme, hvad pengene skal bruges til.
Dansk Folkepartis ordfører morede sig også lidt over, at Enhedslisten ikke får gennemført noget under den rigmandsregering, som vi har i øjeblikket.
Jeg har det sådan set meget godt med, at Dansk Folkeparti kan sidde og dele ud, for vi i Enhedslisten vil altså ikke være med til at tage fra dem med små indkomster og så dele ud til de allerrigeste.
Jeg vil hellere protestere mod, at man lader pengene fosse ud af statskassen til de allerrigeste i dette land, at man tager fra nogle af dem, der har allermindst, end jeg vil være med til at sidde og dele lidt smålunser ud.
Og så vil jeg håbe på, at vi snart får et andet flertal, der kan sikre, at vi i stedet tager fra dem med flest penge og deler ud til dem, der har mindst.
Sammenlagt: Enhedslisten støtter forslaget som en forbedring, men vi synes, at man burde gøre noget andet og mere grundlæggende for at sikre, at pensionisterne får bedre vilkår.